Casita Geel

**Casita Geel**, tambe conoci como *ex-cas di Aruba Bank*, ta un cas di cunucu di Aruba, cu ta situa den e centro di Oranjestad na Weststraat 15. El a wordo registra dia 10 di mart 2011 den Registro di Monumento como monumento proteha.
E ta propiedad di Monumentenfonds Aruba.

## Historia
Casita Geel ta un cas di cunucu construi na aña 1908 na crusada di Caya G.F. (Betico) Croes (antes Nassaustraat) y Waterweg, pega cu e edificio di Aruba Bank. Ta probable cu e parti central di e cas a ser construi na 1860 pa un Frances y na 1908 a wordo cumpra pa Richard Johan Eman van der Biest kende tabata casa cu Catharina van der Biest-Oduber. Di e matrimonio aki a nace seis yiu cual tur seis a lanta den e cas aki. Un di e yiunan Frederica van der Biest-Eman a casa cu John Gerard Eman, fundador di e prome instituto financiero di Aruba, Aruba Bank. For di aña 1999 e cas a keda inhabita y no a ser uza mas. Ademas el a resta como e ultimo casita di cunucu den e caya principal comercial di Oranjestad, despues cu tur e otronan a keda tumba abou y reemplasa pa edificionan nobo y mas moderno durante siglo 20. 

## Mudamento
Na aña 2000 cu e meta pa preserva e casita aki pa futuro generacionnan y evita e bay perdi a dicidi pa muda esaki pa un ubicacion nobo na Weststraat. Pa muda e monumento a busca un tereno den Oranjestad mes paso akinan ta caminda cu e cas di cunucu mester a keda mirando cu ta den e area aki so por a haya e tipo di casnan aki. Tambe mester a haya un tereno caminda por a muda e cas mescos cu na su tereno original na un distancia di 14 meter for di e rooilijn, cu ta ser considera un ubicacion historico. Esaki ta e unico biaha cu na Aruba a muda un monumento completamente.

E mudamento a cuminsa dia 21 di augustus 2000 y a keda cla dia 12 di december 2001. En total e proyecto a costa AWG 665.501,78, di cual Aruba Bank a financia AWG 100.000,00 y e fundacion Monumentenfonds Aruba a financia AWG 565.501,78. E trabou a wordo ehecuta door di e compania contratista Albo Aruba NV. E proyecto aki a wordo nomina pa un premio den e competencia *Smithsonian USTOA Conservation Award*, pero no a logra gana e premio.

Despues di e mudansa e casita a fungi como museo, oficina y restaurant. Desde fin di 2023 un luga di entretenimento pa turista y local.

## Cas di cunucu
Casita Geel ta consisti di un curpa di cas y anteriormente un hadrey di zuid y un di nort. Awendia esakinan ta un hadrey oost y un west debi na e ubicacion nobo. Den su estado original e casita tabatin un fogon. E murayanan di e fachadanan ta traha di piedra kibra y pleister. E dak di e nucleo ta un dak di siya y e galerianan ta cada un cubri cu un dak di mesa (*lessenaarsdak*). Tambe tin cuater tragaluz (*dakkapel*) den e dak di e curpa di cas, loke tambe ta raro. E dak tin un cabay y den skina profilnan di pleister ku un adorno di palu riba cada un. Cada tragaluz tin un bentana chikitu cu ta consistí di dos panel di shutter smal. Tur dak ta cubri cu panchi cora Hulandes. E fachadanan tin un “borigit”, cu ta un het tapa pa un profil cu ta sconde esaki di bista. E fachada ta consisti di un serie di bentana y porta. Na banda robes dos bentana cu shutter dobel y meymey un porta cu dos ala cu panel di shutter. Na man drechi di e di dos bentana tin dos porta mas di dos ala, cada un cu panelnan di shutter.